钦定古今图书集成/理学汇编/学行典/第197卷 > 刘鹒
## 钦定古今图书集成/理学汇编/学行典/第197卷 > 刘鹒

按《汝宁府志》：“刘鹒，政之从孙也。幼有至性，操行甚高，
事父母备极色养，与两弟同居，怡怡如也。母病，衣不
解带，焚香吁祷。母方在昏梦中，恍有告者曰：‘汝子孝
子，汝病至某日而愈。已而果然。正德六年，有流寇之
变，鹒负病，母携弟侍父走避山谷闲，跋涉险阻，手足
溃裂。贼入城，大肆焚劫，至鹒家，见一老妪，问主人何’”
在，妪以孝子负母入山对。又睹其门有孝子刘政坊，
乃叱其徒曰：“此世孝之家也，勿犯！”故其舍巍然独存。
后父母相继殁，鹒哀毁骨立，丧祭尽礼。万历丁丑卒，
邑令东棐率僚属躬往奠之，方侍御奏其事，诏旌其
门。